በአባይ ዙርያ የሚደረገው ውይይትየ2015ቱን ውይይት መሰረት ያደረገ ሊሆን እንደሚገባ   ሩስያ አቋሟን ገለጸች
አዲስ አበባ፡- በአባይ ወንዝ ላይ ኢትዮጵያ እየገነባችው በሚገኘውን የታላቁ ሀዳሴ ግድብን አስመልክቶ በኢትዮጵያ፤ ግብፅ አና ሱዳን መካከል የሚደረጉ ውይይቶችን ሂደት በቅርበት እየተከታተለችው እንደምትገኝ ሩሲያ አስታወቀች። 
በኢትዮጵያ የሩሲያ ኤምባሲ ባወጣው መግለጫ እንዳስታወቀው፤ በታላቁ ህዳሴ ግድብ ላይ ኢትዮጵያ ግብፅ እና ሱዳን ወደ ውይይት ለማምራት መስማማታቸው የሚደገፍ መሆኑን እና ጉዳዩን ሩሲያ በቅርበት እየተከታተለችው መሆኑን የሩሲያ ውጭ ጉዳይ ሚኒስቴር ቃል አቀባይ ማሪያ ዛከሃሮቫ ከትናንት በስቲያ ገልጸዋል። 
በግድቡ ዙሪያ የሚነሱ አለመግባባቶችን ለመፍታት ውይይት ማድረግ እና ቀድሞ የተቀመጡ ዓለም አቀፍ መርሆችን መከተል እንደሚገባ ሩሲያ የማይናወጥ አቋም እንዳላት ቃል አቀባይዋ ገልጸዋል። በተለይም እ.ኤ.አ. በ 2015 የተደረገውን እና በግድቡ ዙሪያ የተካሄደውን የካርቱም ስምምነት ውሳኔዎች እና የዓለም አቀፍ ህግጋትን መሰረታዊ መርህ በመከተል ለአለመግባባቶች መፍትሔ መፈለግ እንደሚገባ ሩሲያ አቋሟ መሆኑም ተገልጿል። 
ከታላቁ የህዳሴ ግብድ የሃይድሮ ኤሌክትሪክ ኃይል ማመንጫ ግንባታ እና ከውሃ አጠቃቀም ጋር በተያያዙ የሚነሱ ጉዳዮችን ከየሀገራቱ ብሔራዊ ደህንነት ፍላጎቶች እና ከአባይ ተፋሰስ ሀገራት ማህበራዊ እና ኢኮኖሚያዊ እድገቶች ጋር አስተሳስሮ ማየት ያስፈልጋል የሚል እምነት አለን ሲሉ የሩሲያ ውጭ ጉዳይ ሚኒስቴር ቃል አቀባይ ማሪያ ዛከሃሮቫ መገለጻቸውን ኤምባሲው አስታውቋል። 
እንደ ሩሲያ ኤምባሲው መግለጫ ከሆነ፤ በሦስቱ ሀገራት መካከል ውይይቶችን ለመቀጠል እና የጋራ ስምምነቶችን በመፍትሔነት ለማምጣት የታየው ዝንባሌ በሦስትዮሽ ውይይት አካሄድ ዘላቂ መፍትሔ ለማምጣት እንደሚረዳ ሩሲያ እንደምታምን ቃል አቀባይ ማሪያ ዛከሃሮቫ ጨምረው ገልጸዋል። በዚህ ረገድ የተባበሩት መንግሥታት ድርጅት ዋና ፀሐፊ አንቶኒዮ ጉቴሬዝ በአፍሪካ ህብረት ኮሚሽነንት ሙሳ ፋኪ ማሃማት በቅረቡ የሦስትዮሽ ውይይቶች መቀጠል የጋራ ስምምነቶችን ለማምጣት እና መፍትሔ ለማበጀት እንደሚረዳ ያወጡትን መገለጫ ሩሲያ በበጎ ጎኑ እንደምትመለከተው ተብራርቷል። 
የተባበሩት መንግሥታት ድርጅት ዋና ጸሐፊ አንቶኒዮ ጉቴሬዝ እ.አ.አ ግንቦት 19 ቀን 2020 ላይ በህዳሴ ግድብ ዙርያ በሰጡት አስተያየት ኢትዮጵያ፣ ሱዳን እና ግብፅ እ.አ.አ በ2015 የተስማሙበትን መግባቢያ ሰነድ መለስ ብለው እንዲማትሩት እና ለስምምነት መድረሻ እንደ መነሻ እንዲጠቀሙበት ማሳሰባቸው የሚታወስ ነው።
አዲስ ዘመን ግንቦት 29/2012
 ጌትነት ተስፋማርያም